Di Kaprio korrupsiya ishi bo‘yicha AQSh Adliya vazirligi bilan hamkorlik qilmoqda

Aktyor Leonardo Di Kaprio 1MDB Malayziya davlat jamg‘armasi bilan aloqador shaxslardan pul mablag‘larini olganligi taxmin qilinayotgan ish bo‘yicha AQSh Adliya vazirligi bilan to‘liq hamkorlik qilmoqda. Bu haqda The Wall Street Journal gazetasi ma’lum qildi, deb yozadi “TASS”.

Di Kaprio agar xayriya pullari korrupsiyaga aloqador kishilar yoki tashkilotlardan tushganligi aniqlansa, ularning barchasini qaytarishga tayyor.
“Leonardo Di Kaprio va uning xayriya jamg‘armasi (Leonardo DiCaprio Foundation, LDF) mazkur shaxslarga to‘g‘ridan-to‘g‘ri yoki bilvosita aloqador bo‘lgan ixtiyoriy ehsonlar yoki sovg‘alar qabul qilgan-qilmaganligini aniqlamoqda. Agar bu tasdiqlansa, sovg‘a va ehsonlar qisqa vaqt ichida qaytariladi”, — deydi aktyorning vakili.
Uning so‘zlariga qaraganda, Amerika hukumati o‘z gumonlari haqida ma’lum qilgandan buyon Di Kaprio AQSh Adliya vazirligi bilan to‘liq hamkorlik qilmoqda.
Eslatib o‘tamiz, o‘tgan hafta Bruno Manser nomidagi Shveysariya jamg‘armasi rahbari Lukas Staumenn amerikalik aktyor Leonardo Di Kaprioni BMTning iqlim bo‘yicha elchisi lavozimini tark etishga chaqirdi. Bunga sabab sifatida aktyorning korrupsion sxemalarga aloqadorligi borasidagi ayblovlar ko‘rsatildi.